**Účinky médií na život človeka a spoločnosti**

Médiá majú jednoznačne vplyv na človeka a spoločnosť, je však ťažké ho jednoznačne preukázať. Náročnosť dokázania mediálneho vplyvu vychádza z toho, že médiá nefungujú ako samostatný a izolovaný systém. Sú súčasťou všetkých zložiek nášho života.

Vo všeobecnosti rozoznávame nasledovné delenie mediálnych účinkov.

* Vplyv médií = moc médií, médiá sú všadeprítomné, v škole, na verejnosti, doma. Ovplyvňujú náš priestor, v ktorom žijeme a čas ktorý prežívame.
* Vplyv mediálnych obsahov – sú to dôsledky, ktoré sa prejavujú v správaní, konaní alebo myslení.

Vplyv mediálnych obsahov

Pozitívny: relax, zábava, učenie sa, médium ako spoločník,

Negatívny: odtlmenie, napodobňovanie negatívnych vzorov, znecitlivenie,

Neutrálne: nezanechávajú na nás žiadne stopy

Základné kritériá podľa ktorých delíme účinky médií:

1. časové (krátkodobé a dlhodobé)

2. kritérium zámernosti (plánované a neplánované)

3. kritérium sily (silné a slabé účinky)

4. kritérium hodnotenia (pozitívne, negatívne, neutrálne)

5. kritérium rozsahu (na jednotlivca alebo spoločnosť)

Najviac ohrozené mediálnymi účinkami sú deti a mládež, ktoré:

* pociťujú nedostatok lásky,
* pochádzajú z problémových a brutalitou zaťažených rodín,
* majú nižší intelekt,
* vyrastajú v stereotypnom prostredí, v nedostatku hravých a tvorivých podnetov,
* hľadajú mediálne vzory, pretože im chýbajú skutočné pozitívne vzory.

**Najúčinnejším spôsobom ako eliminovať negatívny vplyv médií je nesledovať obsahy, ktoré ich vyvolávajú. (klesá im sledovanosť a sú stiahnuté z vysielania)**

V súčasnosti majú vzostupný trend bulvárne médiá, dochádza k bulvarizácii aj doteraz serióznych mediálnych obsahov. Mediálny konzumet je stále viac pohlcovaný banálnymi témami (problémy našich „celebrít“, reality show, módna polícia ...) Pre dôležité informácie z oblasti politiky, ekonomiky, kultúry a vedy zostáva minimálny priestor. Nesleduje sa spoločenský význam, ale možnosť zaujať triviálnosťou, absurditou a zlomyseľnosťou.